《晓发铜城驿至东阿道中杂诗五章 其五》
清代·姚燮

荦确复荦确，出野还入山。山根络奇石，一步千巑岏。

纡回八九里，碎土无寸完。森然淬矛剑，细若莲花攒。

苍龙抱松骨，侧颈窥灵猿。飞鸟触幽晦，落翮纷目前。

崖深日匿景，马重云在鞍。仆夫凛控驭，客子戒喧言。

踯躅升天行，唏嘘蜀道难。荒城出烟背，得止神稍閒。

来程引回睇，一气苍莽间。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。